b'\n_START_ARTICLE_\nBenny Andersen\n_START_SECTION_\nBarndom\n_START_PARAGRAPH_\nBenny Andersen voksede op i et arbejderhjem under trange k\xc3\xa5r. Hans far var murerarbejdsmand, men selvom familien var h\xc3\xa5rdt presset \xc3\xb8konomisk og m\xc3\xa5tte flytte 12 gange inden for Benny Andersens f\xc3\xb8rste fire leve\xc3\xa5r, var det meget vigtigt for dem, at Benny Andersen og hans bror fik mulighed for at udfolde sig i den retning, de gerne ville. Familien investerede s\xc3\xa5ledes i et klaver, f\xc3\xb8r Benny Andersen var fyldt ti, og p\xc3\xa5 det l\xc3\xa6rte han at spille. Allerede i sine helt unge \xc3\xa5r l\xc3\xa6ste Benny Andersen ogs\xc3\xa5 meget. Han kunne l\xc3\xa6se, f\xc3\xb8r han kom i skole, og i sin skoletid l\xc3\xa6ste han mange og tunge v\xc3\xa6rker. Heriblandt Sartre, Proust og Kafka. Senere fortalte han, at han formentlig var s\xc3\xa5 optaget af l\xc3\xa6sningen, fordi han fors\xc3\xb8gte at finde sin egen unikke identitet. Han f\xc3\xb8lte ikke, han kunne f\xc3\xb8lge med de andre frembusende fyre i skolen. Han f\xc3\xb8lte sig mere som den intellektuelle, f\xc3\xb8lsomme type, og derfor s\xc3\xb8gte han sine egne veje:_NEWLINE_"Tit l\xc3\xa6ste jeg obskure ting p\xc3\xa5 originalsproget, og noget af det har jeg aldrig \xc3\xa5bnet siden. N\xc3\xa6rmest af frygt. Jeg havde en Kafka-periode og s\xc3\xa5 en Dostojevskij-periode, hvor jeg l\xc3\xa6ste de her dystre v\xc3\xa6rker, som n\xc3\xa6sten kunne v\xc3\xa6re farlige i deres substans, s\xc3\xa5 surrealistisk var det. ... Jeg tror i h\xc3\xb8j grad, at det var mit unge, udefinerede jeg, der pr\xc3\xb8vede at finde en identitet. Jeg str\xc3\xa6bte efter at v\xc3\xa6re s\xc3\xa6regen. Jeg kan huske, at jeg engang slog ordet \xe2\x80\x99s\xc3\xa6r\xe2\x80\x99 op i ordbogen, og s\xc3\xa5 stod der, at det bet\xc3\xb8d unik. Det gav genklang i mig. unik! Det var det, jeg higede efter at blive.\n_START_SECTION_\nUngdom\n_START_PARAGRAPH_\nBenny Andersen forlod skolen efter syvende klasse og fik arbejde som cykelbud. To \xc3\xa5r senere fik han job som kontorist p\xc3\xa5 et reklamebureau, men var mere interesseret i avisernes kronikker end i deres reklamer. Han ville gerne l\xc3\xa6se litteratur og tog derfor \xc3\xa5rene fra syvende klasse til gymnasiet p\xc3\xa5 kursus. Efterf\xc3\xb8lgende tog han studentereksamen ved at f\xc3\xb8lge et aftenkursus p\xc3\xa5 Akademisk Studenterkursus p\xc3\xa5 N\xc3\xb8rrebro ved siden af fuldtidsarbejdet p\xc3\xa5 reklamebureauet og et bijob som pianist p\xc3\xa5 en danseskole. I en dybdeg\xc3\xa5ende interviewbog i 2008 fortalte han, at den tid blev meget h\xc3\xa5rd:_NEWLINE_"Til undervisning var der folk, der faldt om af udmattelse, fordi vi l\xc3\xa6ste om aftenen ved siden af fuldtidsarbejde, og s\xc3\xa5 havde vi tilmed et st\xc3\xb8rre pensum end normale gymnasielever ... Jeg var p\xc3\xa5 det tidspunkt godt begravet i arbejde og l\xc3\xa6sning og studier, og jeg var hele tid p\xc3\xa5 vej fra det ene til det andet. Der kom jeg i s\xc3\xb8vnunderskud, og jeg begyndte at blive s\xc3\xa5 overanstrengt, at jeg kom til at stamme i telefonen p\xc3\xa5 reklamebureauet. Til sidste m\xc3\xa5tte de flytte mig helt v\xc3\xa6k fra arbejdet med at modtage opkald."_NEWLINE_Men det var ogs\xc3\xa5 p\xc3\xa5 aftenkurset, Benny Andersen m\xc3\xb8dte Signe Plesner, som senere blev hans f\xc3\xb8rste kone. Hun var meget interesseret i lyrik, og i et fors\xc3\xb8g p\xc3\xa5 at vinde hendes hjerte besluttede Benny Andersen, at han ville skrive digte for at imponere hende. Det lykkedes, og de to fandt sammen. Da besluttede Benny Andersen, at han m\xc3\xa5tte udgive en hel digtsamling for virkelig at imponere hende.\n_START_SECTION_\nAfslag fra forlag\n_START_PARAGRAPH_\nBenny Andersen og Signe Plesner havde en f\xc3\xa6lles dr\xc3\xb8m om at l\xc3\xa6se videre. Signe Plesner fik et nervesammenbrud under arbejdspresset p\xc3\xa5 studenterkurset, og hun og Benny Andersen droppede deres dr\xc3\xb8m om at l\xc3\xa6se litteratur p\xc3\xa5 universitetet._NEWLINE_I stedet rejste Benny Andersen i 1948 til Esbjerg, hvor han fik et job som barpianist, s\xc3\xa5 han kunne fors\xc3\xb8rge Signe og sig selv. Der begyndte han ogs\xc3\xa5 at digte meget intenst og arbejdede i to \xc3\xa5r med en stor novellesamling og en digtsamling, f\xc3\xb8r han rejste videre og blev omrejsende pianist bl.a. i Uppsala. Efter endnu et \xc3\xa5rs arbejde med digtene sendte han dem til Gyldendal, men fik en afvisning tilbage. Det gjorde han ogs\xc3\xa5 p\xc3\xa5 sin novellesamling, og efter en r\xc3\xa6kke afslag fra andre forlag, tabte han modet. I tre \xc3\xa5r havde han arbejdet dag og nat, mens han var p\xc3\xa5 farten, men alt var blevet afvist:_NEWLINE_\xe2\x80\x9dI f\xc3\xb8rste omgang blev jeg frustreret og skuffet. Jeg tror ogs\xc3\xa5, jeg blev lidt flov. P\xc3\xa5 det tidspunkt var jeg meget p\xc3\xa5 farten og spillede i Jylland og i Norge, og der var jeg meget alene og r\xc3\xb8g simpelthen ned i en depression, som jeg ikke ordentligt kunne dele med nogen. Meget tid tilbragte jeg p\xc3\xa5 sm\xc3\xa5 kamre eller v\xc3\xa6relser oppe i Norge ... Jeg havde sat ret meget af min ambition ind p\xc3\xa5 skrivningen, og da jeg fik den samling tilbage i hovedet, begyndte jeg at f\xc3\xb8le mig nyttel\xc3\xb8s. Jeg var nok usikker p\xc3\xa5, om det var godt nok, det jeg lavede ... Jeg vidste ikke rigtig, hvad jeg skulle g\xc3\xb8re med mit liv og ikke kunne finde ud af, hvem jeg var. Skulle jeg spille eller pr\xc3\xb8ve at skrive videre?"_NEWLINE_I f\xc3\xb8rste omgang valgte han helt at stoppe skrivningen. Han var fortsat deprimeret, men i pausen begyndte han at vende sig mere ud mod verden og v\xc3\xa6k fra tankerne om forfatterskabet, indtil han pludselig en dag efter tre \xc3\xa5rs pause begyndte at digte lidt, mens han sad i et tog. Det f\xc3\xb8rte til, at han snart fik trykt i alt 22 digte i tidskriftet Hvedekorn, og i vinteren 1959 blev han ringet op af forl\xc3\xa6ggeren Jarl Borgen, der gerne ville udgive en samling af Benny Andersens digte. Det blev til Benny Andersens debutsamling, Den musikalske \xc3\xa5l (1960).\n_START_SECTION_\nGennembrud\n_START_PARAGRAPH_\nBenny Andersens debutsamling blev godt modtaget af anmelderne. I BT blev samlingen rost h\xc3\xb8jt: "Formuleringerne er fulde af de dristigste kortslutninger," skrev de, og i Dagbladet Politiken skrev Tom Kristensen, at "debutanten har skabt sin helt egen genre." Benny Andersen fortsatte sit pianistvirke, men efter et \xc3\xa5r valgte han, p\xc3\xa5 Klaus Rifbjergs opfordring, at fors\xc3\xb8ge at hellige sig skrivningen. I den tid arbejdede han intenst:_NEWLINE_"Jeg har en meget st\xc3\xa6rk selvdisciplin, og jeg gjorde det, at jeg lukkede mig inde med arbejdet, trak gardinerne ned og lod mig ikke forstyrre. S\xc3\xa5dan arbejder jeg hver dag. Jeg venter ikke p\xc3\xa5, at inspirationen skal komme. Hver morgen har jeg i stedet den kontrakt med mig selv: der skal st\xc3\xa5 noget p\xc3\xa5 papiret. Amat\xc3\xb8rerne g\xc3\xa5r og venter p\xc3\xa5, at inspirationen drysser ned. Den professionelle siger: nu v\xc3\xa6lger jeg at s\xc3\xa6tte mig ned og skabe."_NEWLINE_Det f\xc3\xb8rte til endnu to digtsamlinger, Kamera med k\xc3\xb8kkenadgang (1962) og Den indre bowlerhat (1964). Begge samlinger blev b\xc3\xa5de kritiske og kommercielle succeser. Anmelderne roste begge samlinger h\xc3\xb8jt, og p\xc3\xa5 to \xc3\xa5r solgte Den indre bowlerhat 31.000 eksemplarer. Benny Andersen fik sit folkelige gennembrud, kom p\xc3\xa5 opl\xc3\xa6sningsturneer, og blev bedt om at stille op til interviews.\n_START_SECTION_\nProduktive \xc3\xa5r\n_START_PARAGRAPH_\n\xc3\x85rene efter 1964 blev uhyre produktive for Benny Andersen. Han forfattede en novellesamling Puderne, skrev radio- og tv-spil samt b\xc3\xb8rneb\xc3\xb8ger, bl.a. Nikke Nikke Nambo og Sn\xc3\xb8vsen og digtede fortsat. Som han senere fortalte:_NEWLINE_"Jeg fik n\xc3\xa6rmest et overflodsproblem ... Pludselig blev mine kladdeh\xc3\xa6fter fyldt til randen. Der var hele tiden mere, der skulle frem. Der er perioder fra den tid, jeg ikke har kunnet huske siden, fordi der var s\xc3\xa5 meget tryk p\xc3\xa5 skrivningen."_NEWLINE_I 1972 skrev han romanen Svantes viser, som handlede om den svenske, halvfordrukne kyniker Svante. Svantes viser, der ogs\xc3\xa5 indeholdt en r\xc3\xa6kke viser, som han indspillede sammen med Povl Dissing, blev b\xc3\xa5de en kommerciel og kritikerm\xc3\xa6ssig succes. Albummet med viserne l\xc3\xa5 over et \xc3\xa5r p\xc3\xa5 P3\'s hitliste, og samlingen slog alle rekorder for lyrik og solgte over 57.000 eksemplarer. Viserne indeholdt ogs\xc3\xa5 meget dystre toner, som havde at g\xc3\xb8re med en udvikling i Benny Andersens privatliv. Han og Signe Plesner blev i den periode skilt._NEWLINE_Efter Svantes viser blev Benny Andersen den mest l\xc3\xa6ste danske digter i nyere tid. Siden udgav han udgivet en lang r\xc3\xa6kke b\xc3\xb8rneb\xc3\xb8ger, digt- og novellesamlinger, blandt andet Denne kommen og g\xc3\xa5en fra 1993, Verden udenfor syltet\xc3\xb8jsglasset fra 1996 og Sj\xc3\xa6len marineret fra 2001._NEWLINE_Sidel\xc3\xb8bende hermed arbejdede han videre p\xc3\xa5 den musikalske karriere sammen med Povl Dissing, med hvem han udgav en r\xc3\xa6kke album med selvskrevne viser, heriblandt Oven visse vande (1981), Hymner og ukrudt (1984) og Over adskillige gr\xc3\xa6nser (1988), og parret turnerede flittigt med deres sange.\n_START_SECTION_\nSenere \xc3\xa5r\n_START_PARAGRAPH_\nP\xc3\xa5 sin 70 \xc3\xa5rs f\xc3\xb8dselsdag den 7. november 1999 blev Benny Andersen hyldet med fakkeltog foran Thorvaldsens Museum i K\xc3\xb8benhavn. Kun tre danske forfattere har opn\xc3\xa5et den \xc3\xa6re; de \xc3\xb8vrige to er H.C. Andersen og Adam Oehlenschl\xc3\xa4ger. I november 2013 fik han som den f\xc3\xb8rste dansker udgivet en digtsamling p\xc3\xa5 kinesisk.\n_START_SECTION_\nPrivat\n_START_PARAGRAPH_\nBenny Andersens f\xc3\xb8rste kone var maleren Signe Plesner Andersen med hvem han fik to b\xc3\xb8rn._NEWLINE_Fra begyndelsen af 1970\'erne til sidst i 1990\'erne boede Benny Andersen p\xc3\xa5 hj\xc3\xb8rnet af Skovsvinget og K\xc3\xa6rparken i Hjortek\xc3\xa6r ved Kongens Lyngby. Ved sin d\xc3\xb8d boede han i Sorgenfri._NEWLINE_Benny Andersen var i mange \xc3\xa5r gift med Cynthia Rosalina, mor til Maria Bramsen (kendt fra det danske band T\xc3\xb8sedrengene). Cynthia var f\xc3\xb8dt p\xc3\xa5 Barbados, hvor parret i \xc3\xa5revis tilbragte deres vintre. _NEWLINE_Benny Andersen var ved sin d\xc3\xb8d gift med Elisabeth Ehmer. De havde begge forbindelse til Bornholm og tilbragte gerne deres somre der. Benny Andersen var \xc3\xa6reskunstner i \xc3\x98stermarie, hvor Benny Andersens Boldgade er udgangspunkt for KulturBornholms guidede ture i byen til de veje o.l., der er opkaldt efter byens \xc3\xa6reskunstnere.\n_START_SECTION_\nD\xc3\xb8d\n_START_PARAGRAPH_\nDen 17. august 2018 oplyste Benny Andersens kone, Elisabeth Ehmer, at Benny Andersen dagen f\xc3\xb8r, den 16. august 2018, sov ind i deres f\xc3\xa6lles hjem i Sorgenfri, mens hun til det sidste holdt sin mand i h\xc3\xa5nden.\n_START_SECTION_\nBenny Andersen Prisen\n_START_PARAGRAPH_\nBenny Andersen Prisen overr\xc3\xa6kkes p\xc3\xa5 B\xc3\xb8rnekonferencen, der er en konference om arbejdet med socialt udsatte b\xc3\xb8rns vilk\xc3\xa5r. Mens han levede, overrakte han selv prisen._NEWLINE_Dommerpanelet best\xc3\xa5r af den tidligere formand for B\xc3\xb8rner\xc3\xa5det, professor Per Schultz J\xc3\xb8rgensen sammen med en r\xc3\xa6kke andre topforskere. Desuden er Mary Fondens direkt\xc3\xb8r og Red Barnets generalsekret\xc3\xa6r med i dommerpanelet.'